Komisijos sprendimas
1999 m. liepos 1 d.
pateikiantis sąrašą regionų, kuriems taikomas struktūrinių fondų 1 tikslas 2000-2006 m. laikotarpiu
(pranešta dokumentu Nr. C(1999) 1770)
(1999/502/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1260/1999, nustatantį bendrąsias nuostatas dėl struktūrinių fondų [1], ypač į jo 3 straipsnio 2 dalį,
(1) Kadangi Reglamento (EB) Nr. 1260/1999 1 straipsnio 1 pastraipos 1 punkte teigiama, kad struktūrinių fondų 1 tikslu siekiama skatinti atsiliekančių regionų plėtrą ir struktūrinį prisitaikymą;
(2) Kadangi Reglamento (EB) Nr. 1260/1999 3 straipsnio 1 dalies pirmoje pastraipoje nurodyta, kad regionai, kuriems taikomas 1 tikslas, yra Teritorinių statistinių vienetų nomenklatūros II lygį (NUTS II lygis) atitinkantys regionai, kurių bendrasis vidaus produktas vienam gyventojui, nustatytas perkamosios galios paritetu ir apskaičiuotas pagal 1999 m. kovo 26 d. turimus 1994, 1995 ir 1996 m. Bendrijos skaičius, yra mažesnis nei 75 % Bendrijos vidurkio;
(3) Kadangi Reglamento (EB) Nr. 1260/1999 3 straipsnio 1 dalies antroje pastraipoje numatyta, kad atokiausi regionai (Prancūzijos užjūrio departamentai, Azorų, Kanarų salos ir Madera), kurių BVP yra mažesnis nei 75 % riba, ir vietovės, kurios, remiantis Austrijos, Suomijos ir Švedijos stojimo akto 6 protokolu [2], atitinka 6 tikslo reikalavimus 1995-1999 m. laikotarpiu, taip pat turi priklausyti šiam tikslui;
(4) Kadangi Reglamento (EB) Nr. 1260/1999 6 straipsnio 1 dalies pirmoje pastraipoje teigiama, kad, nepaisant to reglamento 3 straipsnio, 1 tikslo regionai 1999 m. pagal 1988 m. birželio 24 d. Tarybos reglamentą (EEB) Nr. 2052/88 dėl struktūrinių fondų uždavinių, jų efektyvumo bei jų veiklos koordinavimo tarpusavyje, taip pat su Europos investicijų banko operacijomis ir kitais esamais finansiniais instrumentais [3] su paskutiniais pakeitimais, padarytais Reglamentu (EB) Nr. 3193/94 [4], kurie nėra nurodyti Reglamento (EB) Nr. 1260/1999 3 dalies 1 dalies antroje pastraipoje, turi toliau nuo 2000 m. sausio 1 d. iki 2005 m. gruodžio 31 d. gauti laikiną fondų paramą pagal 1 tikslą;
(5) Kadangi Reglamento (EB) Nr. 1260/1999 6 straipsnio 1 dalies antroje pastraipoje numatyta, kad, priimant 3 straipsnio 2 dalyje minėtą sąrašą, Komisija to reglamento 4 straipsnio 5 ir 6 dalyse nustatyta tvarka turi parengti NUTS III lygio vietovių, priklausančių regionams, kurie laikinai turi gauti fondų paramą pagal 1 tikslą 2006 m., sąrašą;
(6) Kadangi vis tik Reglamento (EB) Nr. 1260/1999 6 straipsnio 1 dalies trečioje pastraipoje numatyta, kad Komisija, remdamasi valstybės narės pasiūlymu, šias vietoves gali pakeisti NUTS III lygio vietovėmis arba mažesnėmis už jas, priklausančiomis 4 straipsnio 5-9 dalyse nustatytus kriterijus atitinkantiems regionams, nedidinant 6 straipsnio 1 dalies antroje pastraipoje minėto kiekvieno regiono gyventojų santykinės dalies ir laikantis to reglamento 4 straipsnio 4 dalies antros pastraipos nuostatų; kadangi Komisija atsižvelgė į valstybių narių prašymus tuo atžvilgiu;
(7) Reglamento (EB) Nr. 1260/1999 6 straipsnio 1 dalies ketvirtoje pastraipoje numatyta, kad antroje ir trečioje pastraipose minėtame sąraše nenurodytiems regionams priklausančios vietovės tik 2006 m. dar gaus to paties pavidalo ESF, FIFG ir EŽŪOGF Garantijų skyriaus pagalbą,
PRIĖMĖ ŠĮ SPRENDIMĄ:
1 straipsnis
Regionai, kuriems taikomas 1 tikslas, yra išvardyti I priede.
Šis sąrašas galioja nuo 2000 m. sausio 1 d. iki 2006 m. gruodžio 31 d.
2 straipsnis
Regionai ir vietovės, gausiantys pereinamojo laikotarpio paramą pagal 1 tikslą, yra išvardyti II priede.
Šis sąrašas jame išvardytiems regionams galioja nuo 2000 m. sausio 1 d. iki 2005 m. gruodžio 31 d. arba 2006 m. gruodžio 31 d.
3 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 1 d.